钦定古今图书集成/明伦汇编/闺媛典/第012卷 > 《庐陵乐府十首》〈选七〉郭祥正
## 钦定古今图书集成/明伦汇编/闺媛典/第012卷 > 《庐陵乐府十首》〈选七〉郭祥正

妾抬纤纤手，一拂白玉琴。“琴声写三叠，寄妾万里心。
朱弦断可续，妾心常不足。才惊枫叶丹，又见杨枝绿。
望君君未到，妾貌宁长好。云鬓懒重梳，从教似秋草。”

又

“《鸿雁殊未来》，思君一弹琴。”泠泠别鹤语，折尽幽兰心。
蛛丝漫相续，难系骅骝足。白日无停时，云鬓宁长绿。
年华要不老，不若丹青好。对之虽无言，犹胜种萱草。

又

与子初执手，效彼瑟与琴。子去既不返，谁复知我心。
宝刀能切玉，愿断金乌足。留住枝上春，花红叶长绿。
懊恼复懊恼，憔悴更妍好。不见庭中兰，埋没随百草。

又

妾身厌尘埃，专心托君子。感君一回眄，涸辙逢秋水。
雍容未经年，结誓同生死。胡为忽言别，短书无一纸。
愁思梦魂飞，鹊语不成喜。岁晚君不来，红妆为君洗。

又

嵯峨姑射山，绰约飞仙子。绛唇启皓玉，明眸漾寒水。
方平与麻姑，相期永不死。手披《黄庭经》，金字写青纸。
胡为谪人间，离合亦悲喜。夭桃凝露珠，东风任吹洗。

又

庭下幽花羃寒雾，金鸭冷烟无一缕。从君别妾驾红
鸾，望断三山无觅处。平时曲调休重举，长袖空垂不
成舞。醒眼穿愁送春去，独立残阳与谁语。

又

英英《玉山禾》，乃是凤凰食。凤凰殊未来，禾生亦何益。
幽香青春尽，孤根寒露寂。委弃同蒿莱，咄嗟人莫识。